《丙午元日早朝试笔 其二》
明代·黄廷用

双掖开金锁，千官拱紫宸。年康占有象，阳德喜同新。

王宇皆生彩，瑶台总是春。天心在五位，施及万方人。

作者简介：（1500—1566）明福建莆田人，字汝行，号少村、四素居士。嘉靖十四年进士。选庶吉士，授翰林检讨，历司经局洗马兼翰林侍讲，以言官论，出为衡州府通判，累官至工部右侍郎，又被论罢归。倭寇陷莆田，被俘，历五月乃得归。有《少村漫稿》。